El trinquet de Manises acull la IV Trobada Mancomunitat de l’Horta Sud
31 de maig de 2023

Manises, 31 de maig de 2023. Hui s’ha presentat a Torrent la IV Trobada Mancomunitat de l’Horta Sud, que se celebrarà el dissabte dia 3 de juny a partir de les 9.00 hores a Manises i es jugarà a raspall tant al trinquet municipal com als carrers Francesc de Vinatea, Trinquet i Furs.

L’acte ha comptat amb la presència de José Cabanes, president de la Mancomunitat de l'Horta Sud; Guillermo Martínez, regidor d’Esports de l’Ajuntament de Manises; Santi Navarro, director esportiu de la Federació de Pilota Valenciana; i Sergio Monleón, director de l'oficina de Caixa Popular de Torrent.

Segons Guillermo Martínez, "la bretxa de gènere sempre ha sigut un problema al món de l'esport i des de les escoles i els clubs tenim com a objectiu aplegar a més xiquetes i aquestes trobades són el vehicle necessari per a aconseguir-ho".

Per a José Cabanes, "des de la Mancomunitat de l'Horta Sud defensem les nostres tradicions i la nostra identitat i estem en conjunt amb la Federació en l'organització de la Trobada, que se celebra enguany a Manises per a seguir donant a conéixer aquest esport a tots els que no el coneixen".

En paraules de Sergio Monleón, "la missió de Caixa Popular és ser l'entitat amb major implicació. En eixe sentit ens apropem a la nostra missió patrocinant i donant suport a la pilota. Volem continuar i estar al costat de la Federació i també als clubs de base i tot el que haja de veure amb la participació femenina, que és una part de la nostra identitat com a organització".

Aquesta serà la quarta edició de la Trobada Mancomunitat de l’Horta Sud, després de les celebrades a Alcàsser -els dos primers anys- i Aldaia -l’any passat-. S’han inscrit al voltant de 200 jugadors i jugadores de totes les edats i nivells de joc de 25 centres educatius, escoles municipals de pilota, clubs de pilota i comissions falleres, dels municipis d’Aldaia, Beniparrell, Manises, Picanya o Torrent, a més d'altres com Albuixech, Bétera, Bicorp, Bonrepòs i Mirambell, Godelleta, Massamagrell, Moncada, Riba-roja, Tavernes Blanques o València.